21.11.2022
EL
Επίσημη Εφημερίδα της Ευρωπαϊκής Ένωσης
L 300/15
αντιμετωπίζει τους κινδύνους για την ειρήνη και την ασφάλεια που ενέχουν η εκτροπή και η κακή χρήση της μη στρατιωτικής ΤΝ από ανεύθυνους φορείς μέσω υπεύθυνων διαδικασιών καινοτομίας· και ii) θα ενισχύσουν τη σύνδεση μεταξύ των προσπαθειών μετριασμού των κινδύνων στην υπεύθυνη ΤΝ στον μη στρατιωτικό τομέα και εκείνων που βρίσκονται ήδη σε εξέλιξη στην κοινότητα του αφοπλισμού, του ελέγχου των όπλων και της μη διάδοσης σε διακυβερνητικό επίπεδο.
Κυρίως, δεν έχουν ως αντικείμενο τη θέσπιση νέων προτύπων, αρχών ή ρυθμίσεων, ούτε αποσκοπούν στο να εισχωρήσουν σε τομείς που εμπίπτουν στην αρμοδιότητα των κρατών.
Αντιθέτως, σκοπεύουν να αναπτύξουν μη στρατιωτικές προσπάθειες υπεύθυνης καινοτομίας ώστε να λαμβάνονται υπόψη οι κίνδυνοι για την ειρήνη και την ασφάλεια που ενέχουν η εκτροπή και η κακή χρήση της μη στρατιωτικής ΤΝ από ανεύθυνους φορείς, και να παρέχουν εκπαίδευση σχετικά με τις υφιστάμενες σχετικές διακυβερνητικές προσπάθειες.
Προκειμένου να προσεγγίσουν και να επηρεάσουν αποτελεσματικά τη μη στρατιωτική κοινότητα ΤΝ, τα έργα εφαρμόζουν μια τριπλή προσέγγιση, με στόχο α) τη συνεργασία με εκπαιδευτικούς — Συνεργασία με επιλεγμένους εκπαιδευτικούς και σχεδιαστές ακαδημαϊκών προγραμμάτων σπουδών για την ανάπτυξη και την προώθηση εκπαιδευτικού υλικού που να μπορεί να χρησιμοποιηθεί για την ενσωμάτωση της συνεκτίμησης των κινδύνων για την ειρήνη και την ασφάλεια που απορρέουν από την εκτροπή και την κακή χρήση της μη στρατιωτικής έρευνας και καινοτομίας στον τομέα της ΤΝ από ανεύθυνους φορείς στην κατάρτιση μελλοντικών επαγγελματιών στον τομέα της ΤΝ (π.χ. σε μαθήματα σχετικά με τη δεοντολογία στην ΤΝ και την υπεύθυνη καινοτομία)· β) τη συνεργασία με σπουδαστές — Επιλεγμένοι σπουδαστές στους τομείς των θετικών επιστημών, της τεχνολογίας, της μηχανικής και των μαθηματικών (STEM) από όλο τον κόσμο θα γνωρίσουν τον τρόπο με τον οποίο οι κίνδυνοι που ενέχουν για την ειρήνη και την ασφάλεια η εκτροπή και η κακή χρήση μη στρατιωτικής ανάπτυξης ΤΝ από ανεύθυνους φορείς μπορούν να προσδιοριστούν, να προληφθούν ή να μετριαστούν κατά τη διαδικασία έρευνας και καινοτομίας ή μέσω άλλων διαδικασιών διακυβέρνησης· και γ) συνεργασία με τον κλάδο της ΤΝ — Συνεργασία με επαγγελματικές ενώσεις και φορείς τυποποίησης, όπως το Ινστιτούτο Ηλεκτρολόγων και Ηλεκτρονικών Μηχανικών (IEEE) με στόχο i) τη διάδοση σε τεχνικούς επαγγελματίες προσαρμοσμένου εκπαιδευτικού υλικού και δραστηριοτήτων συμμετοχής· ii) τη στήριξη των θετικών χρήσεων της ΤΝ για την ειρήνη και την ασφάλεια· και iii) τη διευκόλυνση του διαλόγου και της ανταλλαγής πληροφοριών μεταξύ εμπειρογνωμόνων από την ακαδημαϊκή κοινότητα, τον ιδιωτικό και τον δημόσιο τομέα σχετικά με τον τρόπο μετριασμού του κινδύνου εκτροπής και κακής χρήσης της μη στρατιωτικής έρευνας και καινοτομίας στον τομέα της ΤΝ από ανεύθυνους φορείς.
Μια τέτοια προσέγγιση διευκολύνει την πρόσβαση των έργων στην κοινότητα της ΤΝ σε όλα τα επίπεδα, συμπεριλαμβανομένων όχι μόνο των σημερινών επαγγελματιών αλλά και των μελλοντικών γενεών.
Επιτρέπει επίσης τη συνεργασία μεταξύ ακαδημαϊκών, βιομηχανικών και άλλων στεγανών τομέων και υποστηρίζει τη βιωσιμότητα των μελλοντικών προσπαθειών με τη δημιουργία δικτύων πέραν των ορίων αυτών.
Τα έργα επιδιώκουν επίσης να αξιοποιήσουν την ικανότητα συσπείρωσης και την εμπειρία του SIPRI και του UNODA για να επηρεάσουν την κοινότητα της ΤΝ σε παγκόσμιο επίπεδο και όχι μόνο τα ενδιαφερόμενα μέρη της ΕΕ.
Το SIPRI και το UNODA βρίσκονται σε ιδανική θέση για να προσεγγίσουν τους φορείς της ΤΝ από ολόκληρη την Αφρική, την Ασία και τον Ειρηνικό, την Ευρώπη και τη Βόρεια και Νότια Αμερική και να διευκολύνουν τη συνεργασία μεταξύ τους.
Και οι δύο φορείς διαθέτουν επίσης πείρα σε άλλους τομείς της επιστήμης και της τεχνολογίας που αντιμετωπίζουν παρόμοιες προκλήσεις διπλής χρήσης και διάδοσης, συμπεριλαμβανομένης της βιοτεχνολογίας.
Τα έργα επιδιώκουν επίσης να αξιοποιήσουν τις συνθήκες που επικρατούν στην Ευρωπαϊκή Ένωση, όπως α) την ύπαρξη προηγμένων πολυμερών διαδικασιών για υπεύθυνη ΤΝ· β) το υψηλό επίπεδο συμμετοχής και εμπειρογνωμοσύνης σε θέματα αφοπλισμού, ελέγχου των όπλων και μη διάδοσης στην ΕΕ· γ) την ποικιλομορφία των δεσμών που έχουν οι ακαδημαϊκοί, ερευνητικοί και ιδιωτικοί οργανισμοί στην ΕΕ με άλλες περιοχές, ιδίως με τις χώρες του Νότου, των οποίων η συμμετοχή θα αποτελέσει επίσης μείζονα στόχο· και δ) την ποικιλομορφία των εθνικοτήτων των σπουδαστών, εκπαιδευτικών και μηχανικών στα πανεπιστήμια, τα ερευνητικά ιδρύματα και τον ιδιωτικό τομέα.
Η συμπερίληψη θα αποτελέσει βασικό μέλημα για τη διεξαγωγή των δραστηριοτήτων των έργων.
Για την αποτελεσματική στήριξη της κοινότητας της ΤΝ, τα έργα αναγνωρίζουν ότι η κοινότητα ΤΝ αποτελείται από ένα ευρύ φάσμα φορέων, και ιδίως ότι α) το φύλο αποτελεί ιδιαίτερα σημαντικό παράγοντα.
Για τον λόγο αυτό, η διάσταση του φύλου θα ενσωματωθεί σύμφωνα με τις στρατηγικές των Ηνωμένων Εθνών για την ενσωμάτωση της διάστασης του φύλου και την ισότητα.
Θα ενθαρρυνθεί και θα απαιτηθεί η συμμετοχή των γυναικών σε όλες τις δραστηριότητες του έργου· και β) η συμπερίληψη των ατόμων με αναπηρία και η εύλογη προσαρμογή των σχετικών αναγκών θα συντελούνται καθ’ όλη τη διάρκεια της διαδικασίας.
Αυτό θα περιλαμβάνει την αντιμετώπιση των εμποδίων στη συμμετοχή των ατόμων με αναπηρία, καθώς και τη διασφάλιση ότι λαμβάνονται μέτρα για τη συμμετοχή και τη διευκόλυνση της εκπροσώπησης των ουσιαστικών απόψεων και εμπειριών των ατόμων με αναπηρία.